आशिया करंड क्रिकेट सर्तींत आयज भारत आनी पाकिस्तान ह्या पंगडां मदीं दुबय आंतरराष्ट्रीय क्रिकेट स्टेडियमाचेर जातली. भारताच्या पंगडाक 10 म्हयन्यां पयलीं ह्याच मैदानाचेर संवसारीक टी-20 सर्ती वेळार पाकिस्ताना आड लजेक पडपी हार घेवची पडिल्ली. ताचो बदलो घेवपाक भारत इत्सूक आसतलो.
 हे सर्ती वरवीं भारत वर्साचे अखेरेक ऑस्ट्रेलियेंत जावपी संवसारीक टी-20 सर्ती पयलीं आपल्या पंगडाक निमाणें रूप दिवपाक सोदतलो. भारत आनी पाकिस्तान ह्या पंगडां मदीं फाटल्या 10 वर्सां पसून द्विपक्षीय माळ जावंक ना. फक्त आयसीसी आयोजीत व्हड सर्तींनी हे पंगड एकामेका आड खेळटात. ताका लागून दोनूय पंगडांचे खेळगडे एकामेकाच्या खेळा पसून अपरिचीत आसतात.
 फाटले खेपे हे पंगड एकामेका आड खेळिल्ले त्या वेळार फास्ट बॉलर शाहिन शाह आफ्रिदी विशीं भारताक चड खबर नाशिल्ली. ताका लागून ताच्या आड खेळटना भारताच्या बॅट्समन धडपडले आनी अखेरेक भारताक संवसारीक टी-20 सर्तींत भारताक 10 विकेटींनी हार घेवची पडली. आफ्रिदीन पयल्या दोन ओव्हरींनीच भारताचो डाव गडगडावन उडयिल्लो. पूण, हे खेपे आफ्रिदी खेळटना दिसचो ना. धोंपराचे दुखापतीक लागून ताणें सर्तींतल्यान फाटीं सरपाचो निर्णय घेतलो.
 भारताचो मुख्य प्रशिक्षक राहुल द्रविडान पंगडांत साबार बदल केले. पूण, फाटले संवसारीक टी-20 सर्तींत खेळिल्लेच टॉप ऑर्डरांत दिसतले. रोहित शर्मा आनी ऋषभ पंत हांचे आक्रमक बॅटिंगेक लागून पंगडाची आस्त वाडल्या. जाल्यार सुर्यकुमार यादव मैदानाचे सगले वटेन शॉर्ट खेळपाक सक्षम आसा. ताका लागून तो भारताचो म्हत्वाचो बॅट्समन थारला.
 आयर्लेण्डा आडचे माळेंत दीपक हुड्डाक डावाची सुरवात करपाची संद दिल्ली. पूण, आतां लोकेश राहुल आनी विराट कोहली हांचें पुनरागमन जालां. ताका लागून आयचे म्हत्वाचे मॅचींत अणभवी खेळगड्यांकूच संद मेळपाची शक्यताय आसा.
 राहुलान अंदूं एक लेगीत टी-20 मॅच खेळूंक ना. कोहलीन वॅस्ट इंडिजा सारक्या दुबळ्या पंगडा आड एक अर्द शेंकडो आसा. जाल्यार रोहीत लेगीत व्हड खेळी करपाक अपेशी थारला. पूण, भारत नवे मॅचींत नवे दिश्टीकोणांतल्यान मैदानांत देंवतलो.
 दुसरे वटेन पाकिस्तानाचो मुखेली आनी मुख्य बॅट्समन बाबर आजम आपल्या आदल्या दिग्गज खेळगड्यां परस वेगळो आसा. तो मैदानांत शांत रावता, ताचो पंगडाक फायदो जाला.
 बाबर आजम आनी मोहम्मद रिजवान टॉप ऑर्डरांतली घटमूट जोडी आसा. फाटले खेपे भारता आड खेळटना हे जोडयेन येसस्वी रितीन धांवड्यांचो फाटलाव केल्लो. तिसरे सुवातेर येवपी फखर जमां लेगीत पंगडाक बरी धांवसंख्या उबारून दिवपाक सक्षम आसा. ह्या तिगांक सोडले जाल्यार हेर बॅट्समनांच्या प्रदर्शनांत सातत्य ना. आसिफ अली, खुशदील शाह आनी हैदर अली बरे बॅट्समन आसात, पूण तांणी आंतरराष्ट्रीय पांवड्याचेर अजून मेरेन सातत्यान बरें प्रदर्शन करूंक ना.
 पाकिस्तानाक आफ्रिदीची गैरहाजेरी जाणावतली जाल्यार भारताक जसप्रीत बुमराचे गैरहाजेरेचो धपको बसपाक शकता. फाटीचे दुखापतीक लागून तो पंगडांतल्यान भायर आसा. ताका लागून भुवनेश्वर कुमाराक निमाण्या ओव्हरींनी अर्शदीप सिंगाची साथ मेळुये.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 